Diari Oficial de la Generalitat Valenciana


Sumari del DOGV 6108, del 23-09-2009 (2009/10634)

RESOLUCIÓ de 17 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració en matèria d'educació entre la Comunitat Valenciana (Conselleria d'Educació) i l'entitat Hanban per a integrar en centres educatius de la Comunitat Valenciana professors voluntaris de xinés.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6108

Data del DOGV
:   23-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10789


Data del document
:   17-09-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Educació
    * cooperació administrativa
    * ensenyament d'idiomes
    * personal docent

RESOLUCIÓ de 17 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració en matèria d'educació entre la Comunitat Valenciana (Conselleria d'Educació) i l'entitat Hanban per a integrar en centres educatius de la Comunitat Valenciana professors voluntaris de xinés.  
 [2009/10733]  
La Generalitat i l'entitat Hanban, han subscrit, després de la tramitació prèvia reglamentària, el 28 de juliol de 2009, un conveni marc de col·laboració en matèria d'educació per a integrar en centres educatius de la Comunitat Valenciana professors voluntaris de xinés.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 1703/2009, i que figura com a annex d'esta resolució.  
València, 17 de setembre de de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració en matèria d'educació entre la Comunitat Valenciana (Conselleria d'Educació) i l'entitat Hanban per a integrar en centres educatius de la Comunitat Valenciana professors voluntaris de xinés   
València, 28 de juliol de 2009  
Reunits  
D'una part, l'Honorable Sr. Alejandro Font de Mora Turón, conseller d'Educació, en nom i representació de la Generalitat, autoritzat per a firmar este Conveni Marc de Col·laboració per acord del Consell de 24 de juliol de 2009.  
I, d'una altra, Xu Lin, en qualitat de directora de l'entitat xinesa Hanban.  
Les dos parts, reconeixent-se mútuament, en la qualitat amb què intervenen, capacitat suficient per a subscriure este conveni marc de col·laboració i amb el motiu d'aprofundir en la cooperació en l'àmbit educatiu entre la República Popular de la Xina i Espanya, recolzar i promoure el desenrotllament de l'ensenyança de la llengua xinesa i enfortir l'enteniment mutu i l'amistat entre els dos pobles,   
Exposen  
I. Que la Comunitat Valenciana té atribuïda competència plena sobre la regulació i administració de l'ensenyança en tota la seua extensió, nivells i graus, modalitats i especialitats, de conformitat amb l'article 53.1 de l'Estatut d'Autonomia, segons la redacció donada per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana  
II. Que el Decret 7/2007, de 28 de juny, pel qual es determinen les conselleries en què s'organitza la Generalitat, i el Decret 118/2007, de 27 de juliol, pel qual s'establix l'estructura orgànica de la Conselleria d'Educació, atribuïxen a esta conselleria les competències en relació amb l'ensenyança.   
III. Que la Conselleria d'Educació de la Generalitat Valenciana impulsa i fomenta l'aprenentatge de la llengua xinesa en els centres educatius del seu àmbit de gestió. En este sentit, el Pla de Plurilingüisme de la Conselleria d'Educació de la Generalitat Valenciana tracta d'aconseguir una competència comunicativa adequada en l'alumnat en castellà, valencià i anglés, així com la iniciació en l'aprenentatge d'una nova llengua estrangera, en este cas el xinés.  
IV. Hanban és una entitat no governamental subordinada al Ministeri d'Educació de la República Popular de la Xina. La seua missió consistix a oferir recursos didàctics de la llengua i la cultura xineses i els servicis pertinents als diferents països del món, per a satisfer en la màxima mesura la demanda dels alumnes de la llengua xinesa a l'exterior, a fi de potenciar el multiculturalisme i contribuir conjuntament a la construcció d'un món harmoniós.  
Per tot el que s'ha exposat anteriorment, les parts firmants convenen establir el marc de col·laboració en el qual es desenrotllarán futurs convenis singulars entre la Generalitat Valenciana i l'entitat Hanban, a fi de subvencionar el gasto corrent de Hanban com a conseqüència de la incorporació dels professors voluntaris de xinés en centres plurilingües d'Educació Secundària de la Comunitat Valenciana, a partir del curs escolar 2010/2011, amb la finalitat d'introduir l'ensenyança del xinés com a llengua estrangera, i   
Acorden  
Primer. Que l'entitat Hanban adoptarà les mesures oportunes per a facilitar que la Conselleria d'Educació de la Generalitat Valenciana puga disposar de professors voluntaris de xinés. Estos seran destinats per la Conselleria d'Educació als centres docents d'Educació Secundària que es considere oportú.   
Segon. El finançament dels programes que s'han de dur a terme serà compartit per la Conselleria d'Educació de la Generalitat Valenciana, d'acord amb les seues disponibilitats pressupostàries ordinàries, i per l'entitat Hanban.  
Hanban serà la responsable de pagar als professors voluntaris de xinés el que exigisca el desenrotllament dels programes a la Comunitat Valenciana.   
La Conselleria d'Educació de la Generalitat finançarà part del gasto corrent que supose a HANBAN la realització dels programes d'incorporació de professors voluntaris de xinés en els centres docents d'Educació Secundària de la Comunitat Valenciana durant els pròxims cursos escolars, d'acord amb el que disposen els convenis específics que subscriguen les parts amb la finalitat de regular cada programa.  
Tercer. L'entitat Hanban es responsabilitzarà de l'organització del procés de selecció i seguiment dels professors voluntaris de xinés.  
Estos professors impartiran com a màxim 20 hores lectives per setmana, hauran de posseir títols universitaris o superiors, i un bon domini del castellà per a impartir classes en esta llengua.  
Quart. En tota la publicitat que es faça sobre les activitats objecte del present conveni es farà constar la col·laboració de la Comunitat Valenciana, a través de la Conselleria d'Educació, i en la publicitat impresa s'inserirà el logotip corporatiu de la Conselleria, que respectarà el contingut del Manual d'Imatge Corporativa de la Comunitat Valenciana.  
Quint. Les parts se sotmetran als tribunals espanyols per a resoldre els conflictes derivats de la interpretació i aplicació d'este Conveni Marc de Col·laboració.  
Sext. Este Conveni Marc de Col·laboració tindrà una vigència de 2 anys, comptats a partir de la data de la firma, i podrà ser prorrogat per a períodes successius mitjançant un acord exprés de les parts firmants.  
Sèptim. Este Conveni Marc de Col·laboració formalitza la intenció de les parts de treballar de bona fe per a subscriure futurs convenis singulars vinculants que puguen ser adequats per a implementar els termes d'este Conveni.   
I en prova de conformitat, firmen este document, en el lloc i la data indicats a l'inici.  
El conseller d'Educació La directora de Hanban  
Alejandro Font de Mora Turón Xu Lin